
Forord

De siste årene er det avsagt flere høyesterettsavgjørelser som konstaterer krenkelse av menneskerettighetene til innsatte i norske fengsler. Nasjonale og internasjonale kontroll- og tilsynsorganer har også ytret bekymring rundt forholdene i fengslene etter deres besøk. Parallelt har det vært stort fokus på innsattes soningsforhold i Den europeiske menneskerettsdomstolen (EMD). Utviklingen som har skjedd, understreker behovet for en bedre forståelse av hva som er gjeldende rett for å ivareta de innsatte i norske fengsler i tråd med deres grunnleggende rettigheter.

Det kan være vanskelig å få oversikt over regelverket innenfor menneskerettigheter i fengsel og hvordan dette skal anvendes og forstås. Til tross for temaets viktighet er det få fagbøker som har kastet et særskilt lys på dette. På grunn av økende aktualitet og påtrengende behov for et mer omfattende og tilgjengelig kunnskapsgrunnlag, har vi ønsket å skrive denne boken.

Boken retter seg i første rekke mot aspiranter på fengselsbetjentutdanningen og studenter ved bachelorutdanningen i straffegjennomføring. Minst like relevant vil den være for andre studenter innen rettsvitenskap, kriminologi, politi og journalistikk. Videre er boken av interesse for ansatte i kriminalomsorgen, innsatte, advokater, dommere og alle som ønsker en generell innføring i menneskerettigheter og mer inngående kjennskap til menneskerettighetene som er relevant for straffegjennomføringen i fengsel.

Boken inneholder en oversikt over et utvalg av relevante rettskilder om menneskerettigheter i fengsel. Fokus i boken retter seg særskilt mot Den europeiske menneskerettskonvensjonen (EMK), De europeiske fengselsreglene (EFR) og Mandelareglene. Vi har gjort et utvalg av menneskerettigheter som er særskilt relevant for innsatte, som retten til liv, helse og privatliv, forbudet mot tortur, umenneskelig og nedverdigende behandling, samt forbudet mot diskriminering.

Vi belyser de juridiske utfordringene og beskriver hvordan ulike menneskerettigheter får betydning i forskjellige situasjoner i fengslene, som isolasjon av innsatte, bruk av kontrolltiltak, tvangsmidler og fysisk makt, og kommunikasjon i form av brevveksling, besøk og telefonering. Videre ser vi på menneskerettigheter knyttet til særskilt sårbare grupper i fengslene, som barn, innsatte med funksjonsnedsettelser, kvinner, eldre og utenlandske innsatte.

I siste kapittel går vi nærmere inn på viktige saksbehandlingsregler, krav til opplæring og ansattes lydighetsplikt.

Vi viser fortløpende til relevante avgjørelser fra EMD og nasjonale domstoler, og hvordan straffegjennomføringsloven må tolkes i tråd med disse. Ved bruk av eksempler fra blant annet rettspraksis, Sivilombudet og fengslene, forsøker vi å gjøre teorien lettere tilgjengelig og forståelig for leseren.

Vi retter en stor takk til Norges institusjon for menneskerettigheter for å ha satt av tid til å lese gjennom første utkast og komme med verdifulle innspill til boken. Vi retter også en stor takk til forsker Ragnar Kristoffersen for uvurderlig hjelp med å innhente relevant statistikk og kvalitetssikre enkelte kapitler. Videre takker vi Johannes Flisnes Nilsen fra Sivilombudet for å ha diskutert enkelte problemstillinger som har dukket opp. Vi er også veldig takknemlig for Carina Dahl Harlem og Bjørn-Håvard Høgberg, som har vært diskusjonspartnere og som har lest og kommentert deler av manus.

Eventuelle feil og mangler i denne boken er forfatternes eget ansvar. Vi er åpne for konstruktive tilbakemeldinger som kan bidra til å forbedre fremtidige utgaver.

Til slutt vil vi takke familiene våre som har gitt oss verdifull støtte og oppmuntrende ord i en intensiv skriveprosess.

Lillestrøm, juli 2024

